Diari Oficial de la Generalitat Valenciana


Sumari del DOGV 7522, del 11-05-2015 (2015/4248)

DECRET 61/2015, de 8 de maig, del Consell, pel qual es regulen les ajudes econòmiques de l'Institut Valencià de Competitivitat Empresarial (IVACE) per a combatre la pobresa energètica, a través del xec energètic social de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7522

Data del DOGV
:   11-05-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/4248


Data del document
:   08-05-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

DECRET 61/2015, de 8 de maig, del Consell, pel qual es regulen les ajudes econòmiques de l'Institut Valencià de Competitivitat Empresarial (IVACE) per a combatre la pobresa energètica, a través del xec energètic social de la Comunitat Valenciana. [2015/4248]  
PREÀMBUL  
  
L'accés a l'energia elèctrica és una necessitat bàsica. No obstant això, en els últims anys s'ha observat un increment del nombre de famílies que té dificultats per a fer front al pagament del subministrament de l'energia elèctrica.  
En este sentit, el terme de pobresa energètica fa referència a la incapacitat d'una llar per a assumir el cost dels subministraments energètics necessaris per a cobrir les seues necessitats bàsiques, entre les quals estan mantindre la vivenda a una determinada temperatura mínima o poder disposar d'aigua calenta.  
En concordança amb l'anterior, s'ha pogut observar en la societat una progressiva preocupació per la pobresa energètica, ja que esta s'ha vist agreujada per factors com la disminució d'ingressos de la llar, l'antiguitat del parc de vivenda o l'encariment dels preus de l'energia.  
Basant-se en les últimes enquestes de condicions de vida i de pressupostos familiars de l'INE i en el baròmetre del CIS, es pot observar que una part de la població espanyola podria tindre dificultats per a fer front als seus costos energètics a la llar.  
La Generalitat, sensible a la situació derivada de la falta de recursos per a fer front a la dita necessitat bàsica, entén que resulta convenient fer alguna actuació amb l'objecte de pal·liar estes dificultats, per la qual cosa s'aprova este decret que regula les ajudes per al pagament de part de la factura elèctrica a través del xec energètic social de la Comunitat Valenciana, destinat a les famílies en què convisquen fills menors i que tinguen uns ingressos totals de la unitat de convivència no superiors a l'indicador Públic de Renda d'Efectes Múltiples (IPREM), establit en el Reial Decret Llei 3/2004, de 25 de juny, per a la racionalització de la regulació del salari mínim interprofessional i per a l'increment de la seua quantia.  
El xec energètic social de la Comunitat Valenciana completa el bo social que establix la Llei 24/2013, de 26 de desembre, del Sector Elèctric, que s'aplica als consumidors vulnerables, definits en l'article 45 d'esta llei com aquells consumidors d'electricitat que complisquen les característiques socials, de consum i de poder adquisitiu que es determinen.  
Les subvencions regulades en este decret es concedixen a aquells sol·licitants que reunisquen les condicions per a obtindre-les, la qual cosa suposa que, pel mer fet de complir les condicions i reunir els requisits exigits en la norma, s'haurà de concedir la subvenció als que ho sol·liciten, fins a l'esgotament del pressupost disponible o l'expiració del termini establit per a la seua sol·licitud.  
Hi ha peculiars raons d'interés públic, social i econòmic perquè l'Institut Valencià de Competitivitat Empresarial porte a cap estes actuacions de suport per a l'abonament de la factura elèctrica d'aquelles famílies en situació econòmica desfavorable i, així, pal·liar les situacions de pobresa energètica detectades per mitjà de la concessió de subvencions directes. Per això, a estes subvencions se'ls aplicarà el que preveu l'article 22.2.c de la Llei 38/2003, de 17 de novembre, General de Subvencions, així com l'article 168.1.C de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatius a les ajudes en règim de concessió directa. De conformitat amb el dit article 168.1.C, les normes especials de les subvencions en el règim de concessió directa triat hauran de ser aprovades a través del corresponent decret del Consell.  
Este decret s'adapta al que disposa la Llei 38/2003, de 17 de novembre, General de Subvencions, així com al seu reglament aprovat pel Reial Decret 887/2006, de 21 de juliol, tenint en compte els principis de publicitat, transparència, concurrència, objectivitat, igualtat, no-discriminació, eficàcia en el compliment dels objectius fixats per l'Administració de la Generalitat i eficiència en l'assignació i utilització dels recursos públics.  
Esta convocatòria d'ajudes es gestionarà telemàticament, segons el que establix l'article 27 de la Llei 11/2007, de 22 de juny, d'Accés dels Ciutadans als Servicis Públics, tenint en compte l'elevat nombre de potencials beneficiaris i atés el fi social de l'ajuda, amb la finalitat d'aconseguir una major agilitat en la tramitació i el pagament, la qual cosa redundarà de manera beneficiosa sobre els destinataris de l'ajuda.  
  
Atés que les persones peticionàries no sempre disposaran de capacitat tècnica o econòmica, ni de garanties d'accés i disponibilitat dels mitjans tecnològics necessaris, la seua identificació o autentificació serà vàlidament realitzada per l'entitat col·laboradora corresponent, en virtut del conveni subscrit entre l'Institut Valencià de Competitivitat Empresarial (IVACE) i l'entitat seleccionada a través del corresponent procediment, sotmés als principis de publicitat, concurrència, igualtat i no-discriminació, tal com s'establix en l'article 16.5 de la Llei 38/2003, de 17 de novembre, conveni en què es fixen les bases de la col·laboració destinada a la gestió de les ajudes contingudes en este decret.  
  
Este decret tindrà efectes retroactius, segons el que establix l'article 57.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i se subvencionarà el gasto en consum d'electricitat corresponent al primer semestre de 2015.  
Pel Decret 4/2013, de 4 de gener, del Consell, es va aprovar el Reglament d'organització i funcionament de l'Institut Valencià de Competitivitat Empresarial, en el qual s'establixen les funcions pròpies de l'institut, entre les quals estan l'anàlisi, l'assessorament i l'execució de mesures en matèria de conservació, estalvi i diversificació energètica, el foment de l'ús racional de l'energia i la promoció de les energies renovables i de la qualitat del subministrament energètic.  
Igualment, correspon a l'IVACE establir, gestionar i tramitar línies d'ajuda i els incentius dirigits a la conservació, l'estalvi, la diversificació i l'eficiència energètica.  
De conformitat amb l'anterior, a proposta del conseller d'Economia, Indústria, Turisme i Ocupació i amb la deliberació prèvia del Consell, en la reunió del dia 8 de maig de 2015,  
  
DECRETE  
  
Article 1. Objecte  
1. Constituïx l'objecte d'este decret la regulació del procediment per a la concessió directa de subvencions per al pagament de part de la factura elèctrica, a través del xec energètic social de la Comunitat Valenciana, a les famílies amb fills menors a càrrec seu, i els ingressos de les quals no superen l'Indicador Públic de Renda d'Efectes Múltiples (IPREM) establit per a 2014.  
2. Les subvencions a què es referix este decret es concediran a les persones solicitants que complisquen els requisits que es detallen en este decret.  
  
Article 2. Marc normatiu  
Les ajudes arreplegades en este decret es concediran d'acord amb el que establixen:  
1. La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. La Llei 38/2003, de 17 de novembre, General de Subvencions, i disposicions de desplegament.  
3. La Llei 11/2007, de 22 de juny, d'Accés dels Ciutadans als Servicis Públics.  
4. El Decret 220/2014, de 12 de desembre, del Consell, pel qual es va aprovar el Reglament d'Administració Electrònica de la Comunitat Valenciana.  
5. El Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic.  
6. Qualsevol altra normativa que per la matèria hi siga aplicable.  
  
Article 3. Finançament  
1. El finançament de les subvencions regulades en este decret es farà a càrrec dels pressupostos de la Generalitat per a l'exercici 2015, dins de la línia pressupostària T8046000, «Ajudes a la pobresa energètica», i la quantitat global màxima destinada a esta convocatòria serà d'1.000.000 d'euros.  
La dita quantitat global màxima podrà ser modificada mitjançant una resolució de la Presidència de l'IVACE segons el desenrotllament de la convocatòria i del pressupost disponible.  
2. En qualsevol cas, es considerarà esgotat el pressupost quan s'efectue l'última sol·licitud vàlida que totalitze l'import corresponent a este.  
  
Article 4. Característiques i compatibilitat de subvencions  
1. Les subvencions regulades en este decret les atorgarà l'Institut Valencià de Competitivitat Empresarial, com a òrgan concedent, de conformitat amb allò que disposa l'article 3, apartat 2, de la Llei 38/2003, de 17 de novembre, General de Subvencions, a les sol·licituds que complisquen tots i cada un dels requisits establits en este decret, per orde de presentació de les sol·licituds, fins que s'esgote el pressupost disponible, o bé fins que s'arribe a la data límit de vigència d'esta convocatòria especificada en l'article 8 d'este decret. De la mateixa manera, les subvencions regulades a través d'este decret no estan subjectes a la política de la competència de la Unió Europea, per no reunir els requisits de l'article 107.1 del Tractat de Funcionament de la Unió Europea.  
  
2. L'import de la subvenció regulada en este decret en cap cas podrà ser de tal quantia que, aïlladament o en concurrència amb altres ajudes, ingressos o recursos rebuts per al mateix objecte, de les distintes administracions o de qualsevol dels seus ens públics o privats, nacionals o internacionals, supere el cost total del gasto subvencionable.  
  
Article 5. Actuacions i gastos subvencionables i ajuda màxima  
El gasto subvencionable seran les factures d'electricitat (IVA inclòs) el període de lectura de les quals estiga inclòs dins del primer semestre de 2015. El dit gasto s'estimarà a partir d'una de les factures del dit període, prenent com a base les dades històriques i de consum mitjà diari que s'hi indiquen.  
  
Article 6. Quantia de l'ajuda  
S'establix una quantitat màxima d'ajuda de 100 euros per beneficiari i unitat de convivència que complisquen els requisits.  
  
Article 7. Beneficiaris de l'ajuda  
Podran ser beneficiaris de les subvencions previstes en este decret les persones que compten amb subministrament elèctric en la seua vivenda habitual i que complisquen els requisits següents:  
1. Ser residents a la Comunitat Valenciana.  
2. Tindre fills menors que residisquen en la unitat de convivència de la persona sol·licitant. La condició de menors d'edat s'entendrà referida a la data de presentació de la sol·licitud.  
3. Disposar d'un contracte amb una empresa comercialitzadora d'energia elèctrica en la vivenda que constituïsca la residència de la unitat de convivència.  
4. Que els ingressos totals de la unitat de convivència en 2014 no superen l'IPREM establit per a 2014, regulat en la disposició addicional huitantena de la Llei 22/2013, de 23 de desembre, de Pressupostos Generals de l'Estat per a l'any 2014. A estos efectes, es considerarà unitat de convivència el conjunt de totes les persones que viuen en el mateix domicili. La determinació dels membres de la unitat de convivència es farà atenent la situació existent en el moment de la sol·licitud. S'agafarà l'import dels ingressos totals de la unitat de convivència, que serà el resultat de l'agregació de les rendes de l'exercici 2014 de cada un dels membres de la dita unitat, calculades d'acord amb els criteris establits en la normativa sobre l'Impost sobre la Renda de les Persones Físiques.  
5. No estar sotmés a cap de les prohibicions per a obtindre la condició de beneficiari arreplegades en l'article 13 de la Llei 38/2003, de 17 de novembre, General de Subvencions.  
6. Només podrà presentar-se una única sol·licitud per unitat de convivència.  
  
Article 8. Terminis  
Esta convocatòria d'ajudes produirà efectes a partir del dia 15 de maig de 2015, i acabarà el dia 15 de setembre de 2015 o quan s'esgote el pressupost disponible establit en l'article 3 d'este decret si això passa amb anterioritat a esta data. Per resolució de la Presidència de l'IVACE es podrà prorrogar la data de finalització del termini basant-se en les circumstàncies que així ho justifiquen.  
El sistema telemàtic de gestió d'ajudes que permet la presentació de les sol·licituds d'ajudes s'activarà en la data i l'hora convenientment notificades per l'IVACE a l'entitat col·laboradora seleccionada, i serà objecte de publicació en la pàgina web de l'IVACE (www.ivace.es). Les sol·licituds es tramitaran quan es facen de conformitat amb els termes i les condicions establits en este decret.  
  
Article 9. Entitat col·laboradora  
L'IVACE subscriurà un conveni amb una entitat humanitària de caràcter voluntari d'interés públic i sense ànim de lucre, per a la prestació dels servicis externs que considere necessaris, de manera que, pel que fa a recursos i mitjans disponibles, es garantisca el funcionament correcte i la gestió de la línia d'ajudes. La dita entitat col·laboradora portarà a cap, entre altres, les actuacions següents:  
1. Posar en marxa, a través de les seues seus, subseus, delegacions o altres dependències, distribuïdes al llarg de la Comunitat Valenciana, un procediment destinat a l'atenció i la gestió de les sol·licituds d'ajudes presentades en el marc del programa. Este procediment se sustentarà en l'ús dels mitjans tècnics i humans necessaris per a l'atenció telefònica i/o presencial, així com dels mitjans informàtics que es requerisquen, per al compliment efectiu de les funcions atribuïdes a l'entitat col·laboradora.  
2. Procedir a facilitar, a través del personal de l'entitat, la informació necessària als potencials sol·licitants de les ajudes, relativa als requisits a complir per a l'obtenció de l'ajuda, així com sobre la documentació a aportar, el procediment que s'ha de seguir i els terminis de presentació de les sol·licituds.  
3. Recepcionar la documentació aportada per les persones sol·licitants requerida per a l'obtenció de l'ajuda.  
4. Comprovar que la persona sol·licitant complix els requisits establits en la convocatòria d'ajudes, i verificar el compliment i l'efectivitat de les condicions establides per a atorgar les subvencions, analitzant per a això la documentació presentada.  
5. Omplir el corresponent informe relatiu al compliment dels requisits establits en la convocatòria.  
6. Una vegada comprovat el compliment dels requisits exigits per a la concessió de l'ajuda, presentar telemàticament davant de l'IVACE, en nom de la persona sol·licitant, la sol·licitud i adjuntar la documentació complementària digitalitzada exigida en la convocatòria, a què s'incorporarà l'informe omplit per l'entitat col·laboradora relatiu al compliment dels requisits establits en la convocatòria, segons model facilitat per l'IVACE.  
7. Auxiliar a la persona sol·licitant en el procés d'obtenció i/o digitalització de la documentació justificativa a presentar, a través de la posada a disposició d'esta dels mitjans informàtics necessaris per a això.  
  
En tot cas, la subscripció del conveni indicat està subjecta al que establix l'article 16.5 de la Llei 38/2003, de 17 de novembre, General de Subvencions, i es garantirà el compliment dels requisits de publicitat, concurrència, igualtat i no-discriminació.  
  
Article 10. Procediment  
1. Les sol·licituds es presentaran a través de les oficines designades per l'entitat col·laboradora distribuïdes al llarg del territori de la Comunitat Valenciana. La localització de les dites oficines es farà pública a través de la pàgina web de l'IVACE.  
2. La presentació de les sol·licituds es farà per mitjans electrònics, emprant la plataforma telemàtica de la Generalitat, sempre a través de l'oficina de l'entitat col·laboradora seleccionada, completant el formulari normalitzat establit a este efecte, de conformitat amb el que establixen l'article 35.2 de la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 220/2014, de 12 de desembre, del Consell, pel qual es va aprovar el Reglament d'Administració Electrònica de la Comunitat Valenciana.  
3. Per a la presentació de les sol·licituds caldrà el document nacional d'identitat electrònic o qualsevol dels certificats electrònics reconeguts per la Generalitat, referits a l'entitat col·laboradora o a les persones designades que actuen com a presentadors.  
4. Atés que els peticionaris no sempre disposaran de capacitat tècnica o econòmica, ni de garanties d'accés i disponibilitat dels mitjans tecnològics necessaris, l'entitat col·laboradora procedirà en tots els casos a la identificació o autentificació vàlidament realitzada en el moment de la presentació telemàtica de la sol·licitud en nom de la persona sol·licitant.  
5. La documentació complementària exigida en l'article 11 d'esta convocatòria es presentarà electrònicament utilitzant qualsevol procediment de còpia digitalitzada del document original. En este cas, les còpies digitalitzades garantiran la fidelitat de l'original sota la responsabilitat de la persona sol·licitant o representant, i l'autenticitat de la dita documentació l'haurà de comprovar l'entitat col·laboradora. L'IVACE podrà requerir l'exhibició del document original per a la confrontació de la còpia electrònica presentada, segons el que disposa l'article 35.2 de la Llei 11/2007, de 22 de juny, d'Accés Electrònic dels Ciutadans als Servicis Públics.  
6. La presentació de la sol·licitud fora de termini implicarà la inadmissió, i resultaran, igualment, no admeses les segones o ulteriors sol·licituds realitzades per una mateixa unitat de convivència.  
7. Les ajudes regulades en esta convocatòria es concediran amb subjecció als principis de publicitat, concurrència i objectivitat.  
La resolució d'estes ajudes es tramitarà a través del procediment de concurrència simple, ja que, per la seua naturalesa, no pot establir-se un altre criteri de prelació entre estes que no siga el temporal, dins del termini previst en la convocatòria, i es tramitaran de conformitat amb l'orde de presentació de les sol·licituds, i es resoldran en la mesura i en l'orde en què queden completament formulades i completades, mentres es dispose de crèdit pressupostari per a això, i es publicarà en la pàgina web de l'IVACE el moment en què s'arribe a cobrir el 80 % del pressupost previst, i en el Diari Oficial de la Comunitat Valenciana (DOCV) l'esgotament del crèdit amb les sol·licituds presentades.  
  
8. En el cas que la documentació presentada telemàticament no reunira els requisits exigits, o fóra necessari adjuntar qualsevol altra documentació no aportada junt amb la sol·licitud, es requerirà a la persona sol·licitant que, en el termini de deu dies hàbils, esmene la deficiència, de conformitat al que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i se li indicarà que, si no ho fa així, es considerarà que ha desistit de la seua sol·licitud.  
9. L'òrgan instructor del procediment de concessió d'ajudes serà l'Àrea de Planificació, Estudis i Energies Renovables de la unitat de negoci d'Energia de l'IVACE (d'ara en avant, IVACE-Energia).  
10. Una comissió d'avaluació, composta pel director adjunt de l'IVACE (director general d'Energia), un responsable per cada una de les àrees d'IVACE-Energia i un tècnic de l'Àrea de Planificació, Estudis i Energies Renovables d'IVACE-Energia, que actuarà com a secretari, comprovarà, en les reunions periòdiques convocades, el compliment íntegre de les condicions establides en esta convocatòria per les sol·licituds presentades. Esta comissió elevarà les respectives propostes de resolució a la Presidència de l'IVACE, que dictarà les corresponents resolucions de concessió de la subvenció i acordarà la transferència de l'import al compte bancari que les persones sol·licitants facen constar en la sol·licitud, la qual haurà de romandre activa mentres no es tinga constància de la finalització de l'expedient. L'IVACE no es farà responsable de la impossibilitat d'efectuar l'ingrés per causes alienes a la mateixa tramitació de l'expedient.  
11. Les resolucions de concessió, que es dictaran en el termini màxim de tres mesos des de la sol·licitud, entenent-se desestimades si transcorregut eixe termini no s'hi haguera dictat, fixaran la quantia de l'ajuda i incorporaran, si és el cas, les condicions i obligacions que se'n deriven, que en cap cas podran contravindre el que disposa este decret.  
  
El seu contingut es notificarà de manera individualitzada a cada persona interessada en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les resolucions de concessió esgotaran la via administrativa i contra estes podrà interposar-se un recurs potestatiu de reposició en el termini d'un mes, comptat des de l'endemà de la seua notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant del jutjat competent, en el termini de dos mesos a comptar de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 11. Documentació a presentar junt amb les sol·licituds  
La documentació a presentar junt amb la sol·licitud, degudament omplida, serà la següent:  
1. En el cas que no s'autoritze la consulta de dades per part de la Generalitat en el sistema de verificació de dades d'identitat del Ministeri d'Hisenda i Administracions Públiques, còpia del document d'identitat en vigor de la persona sol·licitant.  
2. Autorització al personal de l'entitat col·laboradora per a la presentació electrònica de la sol·licitud i de la documentació relativa al xec energètic social de la Comunitat Valenciana.  
3. Còpia del llibre de família de la persona sol·licitant o, a falta d'això, un altre document oficial que acredite de forma fidedigna la seua situació familiar. En el cas que en la vivenda convisquen persones no arreplegades en el llibre de família de la persona sol·licitant, haurà de presentar-se igualment còpia del full corresponent del llibre de família d'estes persones, o qualsevol altre document que acredite la data de naixement d'estes últims.  
4. Còpia d'una de les últimes factures emeses del subministrament elèctric de la vivenda habitual de la persona sol·licitant, que haurà de correspondre a un dels períodes de lectura compresos entre els mesos de març a juny de 2015. Les dades del contracte (punt de subministrament) s'identificaran pel domicili d'este, que haurà de coincidir amb el de la vivenda habitual, així com pel seu CUPS (codi universal de punt de subministrament), amb independència de la titularitat d'este.  
5. Certificat de convivència emés per l'ajuntament del municipi on està empadronada la persona sol·licitant, on apareguen totes les persones que conviuen en el domicili objecte d'ajuda.  
  
6. Certificat de la declaració o declaracions de l'Impost sobre la Renda de les Persones Físiques (IRPF) de l'exercici fiscal 2014 de tots els membres majors d'edat que residisquen en la vivenda, emés per l'Agència Estatal d'Administració Tributària.  
En cas de no estar obligats, tots o alguns dels seus membres majors d'edat, a presentar la declaració esmentada, o no haver-la presentat per a l'exercici 2014 amb anterioritat a la sol·licitud, podrà aportar-se certificat de l'Agència Estatal d'Administració Tributària que acredite els ingressos durant eixe exercici (dades fiscals IRPF 2014) per al/als membre/s en que concórrega esta circumstància.  
7. Declaració responsable de la persona sol·licitant, segons model facilitat per l'IVACE, de no concurrència de cap de les circumstàncies contingudes en els apartats 2 i 3 de l'article 13 de la Llei General de Subvencions i, en particular, de trobar-se al corrent en el pagament d'obligacions per reintegrament de subvencions, així com de les seues obligacions tributàries i amb la Seguretat Social.  
8. Imprés de domiciliació bancària segons el model aprovat per l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, degudament omplit. El dit model serà facilitat per l'IVACE.  
  
En el moment de cursar la sol·licitud, l'entitat col·laboradora efectuarà les oportunes comprovacions orientades a garantir la veracitat dels documents presentats, exigint l'aportació d'originals o, si és el cas, emprant el codi segur de verificació (CSV) per als documents firmats electrònicament.  
L'IVACE podrà sol·licitar, en qualsevol moment, durant el termini de prescripció del dret de l'Administració a reconéixer o liquidar el reintegrament, la remissió dels originals dels certificats o de la resta de documentació aportada que considere oportuna.  
Així mateix, es podrà requerir de la persona sol·licitant qualssevol altres dades, documents i informes complementaris que resulten necessaris per a la resolució de l'expedient.  
  
Article 12. Tramitació de l'ajuda per les oficines de l'entitat col·laboradora  
1. Les persones interessades a cursar la sol·licitud hauran de dirigir-se a l'oficina implementada per l'entitat col·laboradora, a través de les distintes delegacions o centres d'atenció presencial que esta dispose, els quals es faran públics a través de la pàgina web de l'IVACE.  
2. Les oficines de l'entitat col·laboradora, després de l'atorgament de l'autorització per a la gestió de la subvenció per part de la persona sol·licitant, procediran a l'accés a la pàgina web de l'IVACE i faran la sol·licitud de la subvenció, d'acord amb el que establix l'article 10.2 d'este decret.  
3. Comprovada la validesa de la documentació requerida per a l'acreditació de la condició de beneficiari, l'oficina de l'entitat col·laboradora procedirà de conformitat amb el que establix l'apartat 5 de l'article 10 d'este decret.  
  
Article 13. Consentiments i autoritzacions  
La tramitació del procediment podria requerir la consulta o incorporació de dades en poder de les administracions públiques. Per tant, els models de sol·licitud inclouran autoritzacions expresses a l'òrgan gestor per a fer les comprovacions oportunes que acrediten la veracitat de les dades. En el cas que no s'autoritze l'òrgan gestor per a fer esta operació, hauran d'aportar-se els documents comprovants de les dades en els termes exigits per les normes reguladores del procediment.  
  
  
Article 14. Obligacions de les persones beneficiàries  
Les persones beneficiàries de les ajudes convocades per este decret estan obligats a:  
1. Seguir les directrius que es marquen en la convocatòria.  
2. Sotmetre's a les actuacions de comprovació que duga a terme l'IVACE, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides, així com de qualsevol altre òrgan amb competències en matèria de control.  
3. Les establides per als beneficiaris en l'article 14 de la Llei 38/2003, de 17 de novembre, General de Subvencions.  
  
Article 15. Causes de reintegrament de les subvencions  
L'incompliment, per la persona beneficiària, de qualsevol dels requisits, condicions i la resta de circumstàncies que originaren l'atorgament de la subvenció donarà lloc a la revocació de la subvenció, i l'obligació de reintegrar les ajudes percebudes i els interessos de demora des del moment del pagament d'esta, basant-se en el que disposa el títol II de la Llei 38/2003, de 17 de novembre, General de Subvencions.  
  
  
Article 16. Infraccions i sancions  
L'incompliment, per part de les persones beneficiàries, dels requisits que establix este decret se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de Subvencions.   
  
DISPOSICIONS FINALS  
  
Primera. Habilitació per al desplegament reglamentari  
Es faculta la Presidència de l'IVACE per a dictar totes les resolucions que resulten necessàries per al compliment d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 8 de maig de 2015  
  
El president de la Generalitat,  
ALBERTO FABRA PART  
  
El conseller d'Economia, Indústria, Turisme i Ocupació,  
MÁXIMO BUCH TORRALVA